b'\n_START_ARTICLE_\nPihlavanlahti\n_START_PARAGRAPH_\nPihlavanlahti (viralliselta nimelt\xc3\xa4\xc3\xa4n Porinlahti) on Selk\xc3\xa4meress\xc3\xa4 Porin edustalla sijaitseva merenlahti. Sen etel\xc3\xa4osa on lahteen vetens\xc3\xa4 laskevan Kokem\xc3\xa4enjoen suistoa. Noin kymmenen kilometrin pituisen ja parhaimmillaan viiden kilometrin levyisen Pihlavanlahden ulointa osaa kutsutaan Kolpanlahdeksi._NEWLINE_Pihlavanlahti on l\xc3\xa4hes j\xc3\xa4rvimainen vesialue. Luoteessa se yhtyy Reposaaren ja M\xc3\xa4ntyluodon v\xc3\xa4liin j\xc3\xa4\xc3\xa4v\xc3\xa4\xc3\xa4n Etel\xc3\xa4selk\xc3\xa4\xc3\xa4n, josta on yhteys avomerelle. Etel\xc3\xa4sel\xc3\xa4n ja Pihlavanlahden v\xc3\xa4liss\xc3\xa4 ovat 1950-luvulla rakennetut maantie- ja rautatiesillat, jotka yhdist\xc3\xa4v\xc3\xa4t Reposaaren mantereeseen. Koillis- ja pohjoisosassa on joukko kapeiden salmien toisistaan erottamia saaria. Niiden kautta kulkee vuonna 1993 valmistunut Pohjoinen satamatie._NEWLINE__NEWLINE_Lahden it\xc3\xa4rannalla on maaseutumaisesti asuttu Lyttyl\xc3\xa4. L\xc3\xa4nsipuolella sijaitsee Yyterinniemi, jonka Pihlavanlahden puoleisella rannalla on runsaasti teollisuutta sek\xc3\xa4 vajaan 5 000 asukkaan Pihlavan kaupunginosa. Alueen teollisuuslaitoksia ovat muun muassa amerikkalaisen Hutsman Corporationin omistama Porin titaanidioksiditehdas, Suomen Kuitulevy Oy:n tehdas sek\xc3\xa4 vuonna 1875 toimintansa aloittanut Pihlavan Saha. Lis\xc3\xa4ksi Pihlavanlahdella sijaitsee muun muassa Halssin pienvenesatama._NEWLINE_Pihlavanlahden keskisyvyys on vain muutamia metrej\xc3\xa4. Lis\xc3\xa4ksi se mataloituu jatkuvasti maankohoamisen ja Kokem\xc3\xa4enjoen mukanaan kuljettaman lietteen ansiosta. Lahden etel\xc3\xa4osaan kasvaa uusia lietesaaria ja jokisuisto siirtyy eteenp\xc3\xa4in joitakin metrej\xc3\xa4 vuodessa._NEWLINE_Pihlavanlahti on huomattavan rehev\xc3\xb6itynyt Kokem\xc3\xa4enjoen tuomien ravinteiden johdosta. Lahden pohjukan vesi on l\xc3\xa4hes kokonaan joesta per\xc3\xa4isin olevaa sameaa ja runsasravinteista vett\xc3\xa4. 1970-luvulta l\xc3\xa4htien veden laatu on kuitenkin parantunut muun muassa mets\xc3\xa4teollisuuden j\xc3\xa4tevesien v\xc3\xa4hentymisen vuoksi. Pihlavanlahti on my\xc3\xb6s eritt\xc3\xa4in suosittu merialue vapaa-ajankalastajien keskuudessa.'